recursal/SuperWikiNEXT-32B huggingface dataset:
קבר רבי ישכר לייב וינברג (מימין) לצד סבו רבי אברהם וינברג (הראשון)
רבי **ישכר לייב וינברג** (מכונה ביידיש: **דער עלטערער**, כלומר: המבוגר; נפטר בכ"ח בניסן תרפ"ח) היה אדמו"ר חסידי בדור השלישי בחסידות סלונים.

ביוגרפיה
--------

נולד לרבי שמואל וינברג מסלונים, נכדו של היסוד העבודה, ונשא את בתו של רבי שלום פרלוב מבראהין. התפרסם בין הגויים בשל שנינותו הרבה. 

לאחר פטירת אביו בי"ט בשבט תרע"ו פנו רוב החסידים אל אחיו הצעיר רבי אברהם שהתגורר בביאליסטוק, ומיעוטם מינו את רבי ישכר לייב לממלא מקום אביו בסלונים. למרות זאת שמרו השניים על קשר הדדי וכיבדו מאוד זה את זה. מסופר כי בראש השנה הראשון אחרי מינויו לאדמו"ר, תלה רבי ישכר לייב פתק בבית מדרשו בו הודיע כי מי שנמנע מליסע לביאליסטוק בשל כבודו הוא אינו מוציא ידי חובה בתקיעותיו. אחת בשנה ניהלו האחים טיש משותף בהיותם בוורשה ביום הילולת אביהם. 

יחד עם אחיו עמד בראש כולל רייסין ופעל רבות למען היישוב החסידי בארץ ישראל.

נפטר בכ"ח בניסן תרפ"ח (1928). בנו רבי אברהם יהושע העשיל וינברג מילא את מקומו בסלונים, עלה לארץ ישראל בשנת תרצ"ה (1935) ופתח בית מדרש בתל אביב. חיבר ספר תורני-אנציקלופדי "אוצר ערכי התורה - אהלי יששכר". נכדו שמואל וינברג כיהן כראש העיר בני ברק.

חתנו רבי יוחנן מלובצקי מלעכוויטש, נרצח בשואה.

הערות שוליים
------------

1. ↑  חתן רבי דוד וידנפלד מוורשה - חותנו של הבית ישראל מגור. ראה מצבתו

| חסידות סלונים |
| --- |
| שרשי החסידות | רבי מרדכי מלעכוויטש • רבי נח מלעכוויטש • רבי משה פאלייר מקוברין |
| אדמו"רי סלונים באירופה | רבי אברהם וינברג • רבי שמואל וינברג

|  |  |
| --- | --- |
| ענף סלונים | רבי ישכר לייב וינברג • רבי אברהם יהושע השיל וינברג |
| ענף ברנוביץ | רבי אברהם וינברג • רבי שלמה דוד יהושע וינברג |

 |
| החסידות בארץ ישראל | רבי מרדכי חיים סלאנים • רבי אברהם וינברג • רבי שלום נח ברזובסקי • רבי שמואל ברזובסקי

|  |  |
| --- | --- |
| ענף סלאנים | הרב אברהם וינברג בני ברק |

 |
| ספרי החסידות | יסוד העבודה • דברי שמואל • ברכת אברהם • נתיבות שלום • דרכי נועם |
| ישיבות | ישיבת אור תורה • ישיבת בית אברהם |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304421305171

 |
**אלינור קטון** (באנגלית: **Eleanor Catton**)‏ **MNZM** (נולדה ב-24 בספטמבר 1985) היא סופרת ניו זילנדית ילידת קנדה. הרומן השני שלה "המאורות" זיכה אותה בשנת 2013 בפרס מאן בוקר.

ביוגרפיה
--------

נולדה בעת שהוריה, אזרחי ניו זילנד, שהו בקנדה לשם השלמת לימודי הדוקטורט של אביה באוניברסיטת מערב אונטריו. המשפחה חזרה לניו זילנד בהיותה בת שש והתגוררה בקרייסטצ'רץ' בירת מחוז קנטרברי. בנערותה שהתה שנה בלידס לשם לימודים בבית הספר בלאונסווד הסמוכה ללידס. קטון למדה אנגלית באוניברסיטת קנטרברי והשלימה תואר שני בכתיבה יוצרת באוניברסיטת ויקטוריה בוולינגטון (אנ'), בוולינגטון.

קריירה ספרותית
--------------

רומן הביכורים של קטון "The Rehearsal" (ראה אור בעברית בתרגומה של מיכל אלפון בשם "החזרה") שפורסם ב-2008, נכתב כחלק מעבודת המאסטר שלה, ועוסק בתגובות לרומן אסור שהתפתח בין מורה לג'אז לילדה בבית הספר התיכון שבו לימד. ספר זה זיכה אותה בפרס אורנג'. בשנת 2009 תוארה בדיילי מייל הבריטי כנערת הזהב של הספרות לאותה שנה.

הרומן השני שלה "The Luminaries" (ראה אור בעברית, אף הוא בתרגומה של מיכל אלפון, בשם "המאורות") יצא לאור בשנת 2013 וזיכה את קטון בפרס מאן בוקר, היא הייתה בגיל 28, המחברת הצעירה ביותר אי-פעם שזכתה בפרס. הרומן "המאורות", על 832 עמודיו היה הספר הארוך ביותר שזכה בפרס במשך 45 שנות קיומו, וזכה לשבחים רבים.

בעקבות ספר זה זכתה קטון לשלל תארים לשם כבוד ופרסים ספרותיים ובמרץ 2014 הוענק לה תואר חבר מסדר ההצטיינות של ניו זילנד.

בשנת 2020 לקחה חלק בכתיבת התסריט לסרט "אמה", עיבוד קולנועי לספרה של ג'יין אוסטן באותו שם מ-1815.

קישורים חיצוניים
----------------

ויקישיתוף מדיה וקבצים בנושא **אלינור קטון** בוויקישיתוף
* אתר האינטרנט הרשמי של אלינור קטון
* אלינור קטון, ברשת החברתית Goodreads
* הספרים של אלינור קטון, באתר "סימניה"

הערות שוליים
------------

1. ↑  ספריה לעם, 2011.
2. ↑  ספריה לעם, 2016.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313958805171
* BIBSYS: 10019219
* BNE: XX5310810
* BnF: cb16516057g (data)
* CANTIC: a12346652
* CiNii: DA17998576
* GND: 139183302
* ICCU: USMV934748
* ISNI: 0000 0001 2018 719X
* LCCN: n2009061714
* LNB: 000215410
* NKC: jo2011639653
* NLK: KAC201604106
* NSK: 000651595
* NTA: 320425053
* RERO: 02-A017405237
* SELIBR: 343191
* SUDOC: 138487324
* Trove: 1598223
* VIAF: 100695642
* WorldCat: lccn-n2009061714

 |
**ברינדיזי** או **ברינדיסי** (באיטלקית: **Brindisi**) היא עיר נמל איטלקית עתיקה השוכנת במחוז הדרומי פוליה, לחוף הים האדריאטי. העיר היא עיר הבירה של נפת ברינדיזי (provincia di Brindisi) שבמחוז פוליה.

מקור השם
--------

בתקופה הרומאית נקראה העיר בשם ברונדיזיום (Brundisium), שם שמקורו ככל הנראה בשיבוש המילה היוונית Brentesion, שפירושה במקור "ראש צבי". השם נבע מצורתו של הנמל הטבעי של העיר.

היסטוריה
--------

העיר הוקמה ככל הנראה על ידי שבטים מסאפיים ואיליריים.

ברונדיזיום, בשמה הלטיני, היוותה מאז ומתמיד, ובפרט בתקופה הרומאית, נמל שוקק למסחר ימי, בעיקר עם יוון. הרומאים השתלטו על העיר בסביבות 266 לפנה"ס, ולאחר שנסתיימו המלחמות הפוניות הפכה העיר למרכז של הצי הרומאי והסחר הימי של הרפובליקה הרומית. העיר קיבלה זכויות אזרח מלאות לאחר מלחמת האיטלקים ברומא. אוכלוסייתה הגיעה בשיאה לכ-100,000 תושבים.

מעמדה של העיר התבסס על קרבתה לבלקנים, וחלק גדול מהמסחר עם יוון ומזרח הים התיכון התבצע דרך נמלה.

ביטוי בולט לחשיבותה של העיר הוא העובדה שאחת הדרכים הקונסולריות החשובות ביותר, ויה אפיה, חיברה בינה ובין רומא. אחד השרידים העתיקים בעיר הוא עמוד שגובהו כ-19 מטרים, שציין את סופה של דרך אפיה. בתחילת המאה השנייה לספירה נסללה ויה טראיאנה כחלופה לויה אפיה בקטע שבין ברינדיזי לבנוונטום.

בתקופות מאוחרות יותר נכבשה העיר על ידי האוסטרוגותים, נכבשה מחדש על ידי הביזנטים, ונהרסה שוב על ידי הלומבארדים ב-674 לספירה. נמלה הטבעי של העיר היה זרז לבנייה מחודשת, אך בשנת 836 היא נהרסה שוב, והפעם על ידי ערבים.

בזמנים מאוחרים יותר שימשה העיר לנקודת מעבר של הצלבנים בדרכם לארץ ישראל. ב-1456 ניזוקה ברינדיזי קשות על ידי רעש אדמה. בין השנים 1707 ו-1734 היא הייתה נתונה לממשל אוסטרי. עם פתיחת תעלת סואץ בסוף המאה התשע עשרה עלתה מאוד חשיבותה של העיר, כנקודת יציאה למזרח הרחוק.

מספטמבר 1943 עד פברואר 1944 שימשה ברינדיזי כבירה זמנית של איטליה. בתקופת המנדט הבריטי על ארץ ישראל, שימשה כאחד מנמלי היציאה של ספינות המעפילים.

כיום משמשת ברינדיזי בעיקר כנמל להפלגת מעבורות ליוון.

ברינדיזי בספרות ובתרבות
-----------------------

העיר מוזכרת במשנה (מסכת עירובין, פרק ד', משנה א') כנמל מממנו הפליגו רבן גמליאל, רבי יהושע, רבי אלעזר בן עזריה ורבי עקיבא.

העיר מוזכרת כנמל היציאה מאירופה בספרו של ז'ול וורן מסביב לעולם בשמונים יום.

קישורים חיצוניים
----------------

ויקישיתוף מדיה וקבצים בנושא **ברינדיזי** בוויקישיתוף
* 

* אתר האינטרנט הרשמי של ברינדיזי
* פנחס פיק, נמלי הים התיכון ברנדיזי ובארי, מערכות ים כ' יולי 1954, עמ' 40
* ברינדיזי, באתר אנציקלופדיה בריטניקה (באנגלית)

הערות שוליים
------------

1. ↑  ההגייה הרשמית על פי אקדמיה דלה קרוסקה היא **ברינדיסי**; על כל פנים, ההגייה **ברינדיזי** נפוצה ומקובלת יותר, באיטליה ומחוצה לה.
2. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557465105171
* BNE: XX453581
* BnF: cb12218493v (data)
* GND: 4080536-0
* LCCN: n82028276
* MusicBrainz: 79211421-65e0-41e4-984b-6e162a7151cd
* NARA: 10044812
* NKC: ge819456
* NSK: 000719439
* SUDOC: 030852277
* VIAF: 128947352
* WorldCat: lccn-n82028276

 |
**הוקון האראלדסון** (בנורווגית: **Haakon Haraldsson**, היה ידוע גם בכינוי **האראלד הטוב**, בנורדית עתיקה: **Hákon góði**, בנורווגית: **Håkon den gode** ו**הוקון אדלסטיינפורסטר**, בנורדית עתיקה: **Hákon Aðalsteinsfóstri**, בנורווגית: **Håkon Adalsteinsfostre**;‏ 920 – 961) היה מלך נורווגיה משנת 934 ועד למותו. הוא ידוע בשל ניסיונותיו להנהיג את הנצרות בנורווגיה.

ראשית חייו
----------

הוקון היה בנם הצעיר של האראלד הראשון, מלך נורווגיה ושל פילגשו תורה מוסטרסטנג. הוא נולד בחצי האי הוקונשלה שבמחוז הורדלנד. האראלד היה נחוש בדעתו להרחיק את בנו הצעיר מדרך הרעה ולפיכך שלח אותו לחצרו של אתלסטאן, מלך אנגליה. הוקון גודל בחסותו של אתלסטאן, כחלק מהסכם שנעשה עם אביו ומסיבה זאת הוא כונה "אדלסטיינפורסטר". בחצר המלכות האנגלית התוודע הוקון לדת הנוצרית. עם הגיע הידיעה על מותו של אביו, צייד אתלסטאן את הוקון בספינות ובאנשים למסע מלחמה כנגד אחיו-למחצה, אריק "גרזן הדם", שטען לכתר מלכות נורווגיה.

מלך
---

עם שובו לנורווגיה, השיג הוקון את תמיכתם של בעלי הקרקעות על ידי הבטחה שנתן להם לוותר על זכותו להטיל מיסים. עד מהרה מצא עצמו אריק ללא תמיכה מכל הצדדים ונמלט מהארץ כדי להציל את חייו ואת חיי משפחתו. אריק נמלט לאיי אורקני ומאוחר יותר לממלכת יורוויק (יורק), ובסופו של דבר מצא את מותו בקרב ב-954.

ב-953 נאלץ הוקון להילחם בקרב אכזר כנגד בניו של אריק. הוקון ניצח בקרב שבו נהרג בנו של אריק, גוטורם. אחד הניצחונות המפורסמים של הוקון היו בקרב רסטרקלב, ליד האי פריי ב-955, בו נהרג בנו של אריק, גמלה. על ידי הצבת דגלים במרחקים גדולים אלה מאלה לאורך הרכס הוא יצר את הרושם שצבאו גדול יותר מגודלו האמיתי. הוא הצליח לשטות בבניו של אריק ולגרום להם להאמין שכוחותיו גדולים לאין שיעור. הדנים נמלטו ונטבחו על ידי צבאו של הוקון. ב-957 שבו בניו של אריק, בתמיכתו של גורם הזקן, מלך דנמרק, אך שוב הובסו על ידי צבאו המיומן של הוקון.

מותו
----

ב-961 נחתו שלושת בניו של אריק שנותרו בחיים על חוף הורדלנד מבלי להתגלות והפתיעו את המלך במשכנו בפיטייר. בקרב שהתנהל במקום נפצע הוקון פצעי מוות לאחר שניצח את בניו של אריק. זרועו של המלך נפצעה מפגיעת חץ ומאוחר יותר הוא מת מפצעיו. הוא נקבר בתל הקבורה של הכפר סיים שבתחומי העיר לינדס. לאחר מותו חיבר משורר החצר שלו שיר תהילה על נפילתו של המלך בקרב ועל קבלתו אל הולהאלה.

לאחר מותו של הוקון עלה לכס המלוכה הבכור מבין בניו של אריק שנותר בחיים כהאראלד השני, למרות שהייתה לו שליטה מועטה מחוץ לתחומי מערב נורווגיה. בסופו של דבר סבלה נורווגיה משנים של מלחמה. ב-970 פותה האראלד השני להגיע לדנמרק ושם נהרג במזימה שתוכננה על ידי הוקון זיגרודסון, שהיה בעל בריתו של האראלד "כחול השן".

קישורים חיצוניים
----------------

ויקישיתוף מדיה וקבצים בנושא **הוקון הראשון, מלך נורווגיה** בוויקישיתוף
* ביוגרפיה מתוך האנציקלופדיה הקתולית
* הוקון הראשון באנציקלופדיה בריטניקה (1911).
* Haakon the good (Avaldsnes History Centre)
* הוקון הראשון, מלך נורווגיה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 96011188
* GND: 1189621622
* NKC: mzk20221151677
* SUDOC: 152038116
* VIAF: 69145970233232251796
* WorldCat: viaf-69145970233232251796

 |
בניין הספרייה בג'פנה בזמן השיקום האחרון שנעשה
**השרפה בספריית ג'פנה** (בטמילית: யாழ் பொது நூலகம் எரிப்பு) הייתה אירוע במהלך מלחמת האזרחים בסרי לנקה. באירוע התפרעו בני המיעוט הסינהלי בליל 31 במאי 1981 בעיר ג'פנה שבצפון סרי לנקה. האירוע היה אחד האירועים החמורים ביותר של שרפת ספרים במהלך המאה ה-20. הספרייה בג'פנה הכילה 97,000 ספרים וכתבי-יד.

רקע היסטורי
-----------

הספרייה הוקמה בשלבים רבים החל משנת 1933, מהתחלה בתור אוסף פרטי. ולאחר מכן עם עזרתם של אזרחים שהיו בעיקר מקומיים ועד להקמתו ופתיחתו של בניין הספרייה בשנת 1959 שהוקם בסגנון אדריכלי הודי. הספרייה הכילה מסמכים היסטוריים חשובים של סרי לנקה ועיתונים שציינו מאורעות חשובים בתולדות ההיסטוריה הפוליטית של סרי לנקה. הספרייה הייתה גם מקור מידע עבור הודים ותושבים ממדינות אחרות שהגיעו אליה למטרות מחקר אקדמיות.

השיקום והפתיחה המחודשת
----------------------

בשנת 1982, שנה לאחר השרפה, החלה הקהילה בג'פנה לאסוף אלפי ספרים, ועיריית ג'פנה החלה בתיקונים בבניין והחלו שיפוצים בחלקי הבניין. בשנת 1983 החל סכסוך אלים נוסף כאשר בניין הספרייה נפגע מכדורי ירי ופצצות. בשנת 1985 שוב אירע מקרה נוסף של שרפה בבניין הספרייה כאשר חיילי ארגון הטרור הטמילי "יולי השחור" פרצו אל הבניין והשחיתו את הספרייה. בשנת 1998 ניסתה נשיאת סרי לנקה צ'נדריקה קומרטונגה מאמץ גדול כדי לזכות באמונו של העם וגם של המיעוט הטמילי ולפייס ביניהם בעזרת דעת קהל בינלאומית למען תהליך שיקום הספרייה בעזרת תרומות מכל רחבי המדינה ואיסוף של למעלה מעל 25,000 ספרים. 

עד לשנת 2001 שוקם בניין הספרייה במלואו אבל הפתיחה המחודשת אירעה רק בשנת 2003. למרות התנגדותם של הטמילים נפתחה הספרייה. כתוצאה מכך התפטרו כל חברי מועצת העירייה כולל ראש העיר מחשש לחייהם ולאחר לחץ שהופעל כדי למנוע את פתיחתה המחודשת של הספרייה.

קישורים חיצוניים
----------------

* סיפורה ההיסטורי של ספריית ג'פנה באתר Daily News
* אירוע השרפה האחרון בספרייה שנעשה ב-2010 כתבה באתר החדשות של BBC
בפיזיקה, **תדירות קוריוליס** *f*, שלעיתים נקראת גם **פרמטר קוריוליס** או **מקדם קוריוליס**, שווה לפעמיים מכפלת קצב הסיבוב של כדור הארץ *Ω* בסינוס קו הרוחב *φ*:

{\displaystyle f=2\Omega \sin \varphi .\,}
למונח יש שלל יישומים הן בבעיות ממכניקה קלאסית והן במטאורולוגיה ואוקיינוגרפיה; הדינמיקה של מערכות מזג אוויר וזרמי ים בקנה מידה "גדול" נשלטת באופן מובהק על ידי פרמטר קוריוליס המקומי. תנודות אינרציאליות (וגלי רוסבי הנגזרים מהן; לאלו חשיבות מפתח במודלים אוקיינוגרפיים ומטאורולוגיים) על פני השטח של כדור הארץ הן בעלות התדירות הזאת. תנודות אלו הן תוצאה של אפקט קוריוליס.

הסבר
----

נתייחס לגוף (למשל אלמנט נפח של האטמוספירה) הנמצא בקו הרוחב \varphi  ונע במהירות v במערכת הייחוס המסתובבת של כדור הארץ. במערכת הייחוס המקומית של הגוף, הכיוון האנכי הוא מקביל לרדיוס וקטור המצביע ממרכז כדור הארץ למיקומו הנוכחי של הגוף בעוד שהכיוון האופקי ניצב לכיוון האנכי הזה ועשוי להיות כל כיוון במישור המשיק לכדור הארץ בנקודה זו. כוח קוריוליס (היחסי ל-{\displaystyle 2\,{\boldsymbol {\Omega \times v}}}) הוא מאונך למישור המכיל את וקטור המהירות הזוויתית של כדור הארץ {\displaystyle {\boldsymbol {\Omega }}} (כאשר {\displaystyle |{\boldsymbol {\Omega }}|=\Omega }) ואת וקטור המהירות העצמית v במערכת הייחוס המסתובבת של כדור הארץ. לפיכך, כוח קוריוליס הוא תמיד בזווית \varphi  ביחס לכיוון האנכי המקומי. הרכיב האופקי של תאוצת קוריוליס הוא על כן תמיד {\displaystyle 2\Omega v\sin \varphi =fv} (באופן כללי, לתאוצת קוריוליס יהיה גם רכיב אנכי, השואף להטות את הגוף מעלה או מטה).

שיווי משקל
----------

למונח יש יישומים תאורטיים מעניינים עבור הבעיה של זרימת אוויר מאוזנת (בהזנחת החיכוך והשפעת גרדיאנטי לחץ) - נניח לשם דוגמה גוף (שעשוי להיות גוש אוויר) שנע במהירות v וברדיוס עקמומיות  r  כך שכוח קוריוליס שווה לכוח הצנטריפטלי (בזכות {\displaystyle {\boldsymbol {\Omega }}}) הנדרש כדי לשמור על הגוש במסלול מעגלי זה. מתקיים:

{\displaystyle v^{2}/r=2(\Omega \sin \varphi )v}
אם נציב {\displaystyle v=r\omega } כאשר {\displaystyle \omega } היא קצב הסיבוב של הגוף במסלולו המעגלי, נקבל:

{\displaystyle f=\omega =2\Omega \sin \varphi .}
כלומר הגוף ינוע בתדירות זוויתית קבועה ללא קשר למהירותו הקווית, שערכה עומד על תדירות קוריוליס. במכניקה, מחצית תדירות קוריוליס היא גם תדירות הסיבוב של מישור התנודה של מטוטלת פוקו.

פרמטר קוריוליס מכתיב גם את התנהגותן של מערכות מזג אוויר; ערכו של פרמטר זה קובע למעשה את קנה המידה שבו כוח קוריוליס משפיע על מערכת מזג האוויר במידה ניכרת - קנה מידה זה הוא מהירות הרוח האופיינית במערכת מחולקת בתדירות קוריוליס.

ראו גם
------

* מטוטלת פוקו

קישורים חיצוניים
----------------
**מתאו רטגי** (בספרדית ובאיטלקית: **Mateo Retegui**; נולד ב-29 באפריל 1999 בסן פרננדו דה לה בואנה ויסטה שבארגנטינה) הוא כדורגלן ארגנטינאי-איטלקי המשחק בעמדת החלוץ בקבוצת גנואה ובנבחרת איטליה.

קריירת מועדונים
---------------

רטגי גדל במחלקות הנוער של ריבר פלייט ובוקה ג'וניורס. ב-17 בנובמבר 2018 ערך את הופעת הבכורה שלו בקבוצה הבוגרת של בוקה ג'וניורס, בניצחון 0–1 על פטרונטו במסגרת המחזור ה-13 בליגת העל הארגנטינאית לעונת 2018/2019.

בהמשך הושאל רטגי לאסטודיאנטס לה פלאטה מליגת העל הארגנטינאית, במדיה ערך 21 הופעות ליגה והבקיע שבעה שערים, ולטאז'רס, גם היא מליגת העל הארגנטינאית, במדיה ערך 49 הופעות ליגה והבקיע שבעה שערים.

ב-8 בפברואר 2022 הושאל רטגי למשך שתי עונות לטיגרה מליגת העל הארגנטינאית. בעונת 2022 ערך 40 הופעות ליגה, בהן הבקיע 22 שערים.

ב-26 ביולי 2023 חתם בגנואה מהסרייה א'.

קריירה בינלאומית
----------------

ב-17 במרץ 2023 זומן רטגי לראשונה לסגל נבחרת איטליה. ב-23 במרץ ערך את הופעת הבכורה שלו בנבחרת, בהפסד 1–2 לנבחרת אנגליה במסגרת מוקדמות יורו 2024. במשחק זה הבקיע את שער הבכורה שלו בנבחרת.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  HIZO OFICIAL LA LLEGADA DE MATEO RETEGUI באתר El Grafico, ‏ 8 בפברואר 2022 (בספרדית)
2. ↑  Nazionale, Mancini chiama l'argentino Retegui. Prima anche Falcone e Buongiorno באתר La Repubblica, ‏ 17 במרץ 2023 (באיטלקית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מתאו רטגי"**.
**פול סטלטרי** (אנגלית: Paul Stalteri; נולד ב-18 באוקטובר 1977) הוא כדורגלן עבר קנדי ששיחק בעמדת המגן והקשר. את רוב הקריירה שלו העביר בורדר ברמן שם שיחק 7 עונות. כמו כן, לזכותו 84 הופעת במדי נבחרת קנדה.

קריירת מועדונים
---------------

פול החל את קריירת הכדורגל שלו כאשר שיחק שנה אחת בקבוצת אוניברסיטת קלמסון בשנת 1996, אותה האוניברסיטה בה שיחק הכדורגלן האמריקאי אוגוצ'י אוניאו. אחרי שנתו הראשונה באוניברסיטה הוא נהפך לשחקן מקצועי, וחתם על חוזה בקבוצת הכדורגל הקנדית טורונטו לינקס בזמן שלמד באוניברסיטת יורק. אחרי ששיחק עונה אחת בטורונטו, יחד עם עמיתו לנבחרת הקנדית דוויין דה רוסריו, בה הוביל את הקבוצה עם 8 שערים ושני בישולים, סטלטרי הובחן על ידי מגלה כישרונות של מועדון הכדורגל הגרמני ורדר ברמן, ואחרי תקופת מבחן הוא נקנה על ידי המועדון הגרמני. אחרי שלוש שנים בקבוצת המילואים של ברמן, פול ערך את הופעת הבכורה שלו בקבוצה הבכירה באוגוסט 2001, וכבש גם את שערו הראשון ושל העונה נגד אנרג'י קוטבוס.

במהלך עונת 2001-2002, סטלטרי קנה את מקומו בהרכב הקבוצה והמשיך לשחק במרבית המשחקים גם בעונה שלאחר מכן, 2002-2003. בעונת 2003-2004, סטלטרי הפך להיות השחקן הקנדי הראשון שזוכה באליפות הבונדסליגה, לאחר שזכה בה עם קבוצתו ורדר ברמן.

במאי 2005, סטלטרי עבר למועדון הפרמייר ליג האנגלי טוטנהאם הוטספר. כבר בעונתו הראשונה, נהנה מהיותו שחקן הרכב בקבוצה, אבל הגעתו לוייט הארט ליין של המגן הצרפתי פסקל שימבונדה, גרמה לו להיות עדיפות שנייה להרכב.

ב-31 בינואר 2008, סטלטרי עבר לפולהאם בהשאלה עד סיום עונת 2007-2008. הוא ערך את הופעת הבכורה שלו בפולהאם במשחק חוץ נגד מידלסברו, ב-9 בפברואר 2008, בו הפסיד עם קבוצתו 1-0.

בחלון ההעברות של עונת 2008-2009, חתם סטלטרי בבורוסיה מנשנגלדבך, וחזר לשחק בליגה הגרמנית. בשנת 2011 פרש ממשחק פעיל.

קריירה בינלאומית
----------------

סטלטרי היה שחקן הרכב קבוע במדי נבחרת קנדה, מאז שערך את הופעת הבכורה שלו ב-17 באוגוסט 1997 נגד נבחרת איראן. ב-1 ביוני 2007, סטלטרי קיבל את סרט הקפטן של הנבחרת במשחק ידידות נגד ונצואלה, ומאז נשאר הקפטן בשבעת המשחקים הבאים של קנדה, כולל המשחקים בגביע הזהב של CONCACAF בשנת 2007. בסך הכל צבר 84 הופעות במדי נבחרת קנדה בהן כבש 7 שערים.

קישורים חיצוניים
----------------

ויקישיתוף מדיה וקבצים בנושא **פול סטלטרי** בוויקישיתוף
* אתר האינטרנט הרשמי של פול סטלטרי

* פרופיל, באתר Transfermarkt

* פרופיל, באתר Fussballdaten.de (בגרמנית)

* פרופיל, באתר WorldFootball.net

* פרופיל, באתר National Football Teams

* פרופיל, באתר FootballDatabase.eu
גרף של פונקציית גמא מסדר 0, 1, 2 ו-3 גרף של פונקציית גמא מסדר 0, 1, 2 ו-3
במתמטיקה, **פונקציית הפוליגמא מסדר m** היא פונקציה מרומורפית אשר מוגדרת על ידי הנגזרת של הלוגריתם של פונקציית גמא:

{\displaystyle \psi ^{(m)}(z):={\frac {d^{m}}{dz^{m}}}\psi (z)={\frac {d^{m+1}}{dz^{m+1}}}\ln \Gamma (z)}.
אז

\psi^{(0)}(z) = \psi(z) = \frac{\Gamma'(z)}{\Gamma(z)}
כאשר {\displaystyle \Gamma (z)} היא פונקציית גמא. פונקציית הפוליגמא היא פונקציה הולומורפית בתחום {\displaystyle \mathbb {C} \setminus -\mathbb {N} \_{0}}. 

  

  

  


**גרף במישור המרוכב של פונקציית הפוליגמא**|  |  |  |
| 
\ln\Gamma(z)
 | 
\psi^{(0)}(z)
 | 
\psi^{(1)}(z)
 |
|  |  |  |
| 
\psi^{(2)}(z)
 | 
\psi^{(3)}(z)
 | 
\psi^{(4)}(z)
 |

נוסחה על ידי אינטגרל
--------------------

אפשר להגדיר את פונקציית פוליגמא על ידי אינטגרל:

\psi^{(m)}(z)= (-1)^{m+1}\int\_0^\infty\frac{t^m e^{-zt}} {1-e^{-t}}\ dt
=-\int\_0^1\frac{t^{z-1}}{1-t}\ln^mt\ dt

נוסחת נסיגה
-----------

וגם על ידי נוסחת נסיגה

\psi^{(m)}(z+1)= \psi^{(m)}(z) + \frac{(-1)^m\,m!}{z^{m+1}}
או על ידי

\frac{\psi^{(m)}(n)}{(-1)^{m+1}\,m!} = \zeta(1+m) - \sum\_{k=1}^{n-1} \frac{1}{k^{m+1}} = \sum\_{k=n}^\infty \frac{1}{k^{m+1}} \qquad m \ge 1
כאשר 

\psi^{(0)}(n) = -\gamma\ + \sum\_{k=1}^{n-1}\frac{1}{k}
לכול n טבעי.

טור טיילור
----------

טור טיילור של פונקציית הפוליגמא היא:

\psi^{(m)}(z+1)= \sum\_{k=0}^\infty
(-1)^{m+k+1} \frac {(m+k)!}{k!} \; \zeta (m+k+1)\; z^k \qquad m \ge 1
כאשר

\psi^{(0)}(z+1)= -\gamma +\sum\_{k=1}^\infty (-1)^{k+1}\zeta (k+1)\;z^k
אשר מתכנס כאשר לכל z בעל ערך מוחלט של 1. במקרה זה זטא מוגדרת להיות פונקציית זטא של רימן.

קישורים חיצוניים
----------------

ויקישיתוף מדיה וקבצים בנושא **פונקציית פוליגמא** בוויקישיתוף
* פונקציית פוליגמא, באתר MathWorld (באנגלית)
**דן פיק** הוא שחיין עבר ישראלי, אלוף ישראל ושיאן ישראל בשחייה. שחקן נבחרת ישראל בכדורמים.

ביוגרפיה
--------

פיק התאמן בקבוצת השחייה של מכבי חיפה.

### 1971

באליפות ישראל בשחייה שנערכה בבת גלים בחיפה באוקטובר 1971, זכה פיק במדליית כסף במשחה ל-1500 מטר חופשי בתוצאה של 19:36.4 דקות, אחרי אמיר נמינוב מהפועל כפר הנשיא (18:41.8 דקות) ולפני מייק גרינשפן מהפועל גבעת חיים (19:48.4 דקות).

### 1973

#### אלוף ישראל ושיאן ישראל

באליפות ישראל בשחייה שנערכה בספטמבר 1973 זכה פיק במדליית זהב במשחה ל-1500 מטר חופשי בהשוואת השיא הישראלי של משה גרטל 18:20.0 דקות, לפני חברו לאגודה דן ברנר (18:37.4 דקות) ועמי שליט ממכבי קריית ביאליק (18:43.9 דקות).

### 1974

בתחרות שנערכה בבריכת השחייה של מכון וינגייט ביוני 1974 ניצח פיק במשחה ל-1500 מטר חופשי בתוצאה של 18:29.1 דקות. תוך כדי המשחה הוא קבע במשחה ל-800 מטר שיא ישראלי חדש לנוער של 9:47.7 דקות וקבע את הקריטריון להשתתפות באליפות אסיה לנוער.

בתחרות "שמונה האומות" שנערכה באוסלו שבנורווגיה בסוף יולי אותה שנה קבע פיק במשחה ל-1500 מטר שיא ישראלי חדש של 18:18.9 דקות.

באליפות ישראל בשחייה שנערכה במכון וינגייט באוקטובר אותה שנה זכה פיק ב-6 מדליות, מהן 3 זהב (כולן במשחי השליחים, ביחד עם דן ברנר, רון קרמן ודורון שפי וקביעת שני שיאים ישראלים), כסף ו-2 ארד. מדליית כסף, במשחה ל-1500 מטר חופשי בתוצאה של 17:59.2 דקות, אחרי עדי פרג מהפועל העמקים שקבע שיא ישראלי חדש של 17:43.0 דקות ולפני נדב בטשא מגוש זבולון (18:05.9 דקות), שלושתם שיפרו את שיאו הישראלי של פיק. מדליות ארד, במשחה ל-400 מטר חופשי בתוצאה של 4:32.6 דקות, אחרי פרג שקבע שיא ישראלי חדש של 4:22.9 דקות וברנר (4:32.2 דקות) ובמשחה ל-200 מטר פרפר בתוצאה של 2:24.8 דקות, אחרי פרג (2:15.3 דקות) ומייק גרינשפן (2:18.2 דקות)

קישורים חיצוניים
----------------

* השחיינים הישראלים במפעלי "שמונה האומות", מעריב, 28 ביולי 1974

הערות שוליים
------------

1. ↑  ישראל - סקוטלנד 6:8, דבר, 4 ביולי 1978
2. ↑  שלמה מוזר, ניר - 7 מדליות זהב, דבר, 10 באוקטובר 1971
3. ↑  שלמה מוזר, "שלל" ההישגים באליפות השחיה: רק שני שיאים... דבר, 23 בספטמבר 1973
4. ↑  שלושה קבעו שיאי נוער 9 עברו מינימום מאנילה, מעריב, 2 ביוני 1974
5. ↑  שני שיאים נוספים של פרג בתום אליפות ישראל בשחייה, דבר, 2 באוקטובר 1974
6. ↑  אהרן להב, שני שיאים ישנים שופרו באליפות ישראל בשחיה, דבר, 29 בספטמבר 1974
7. ↑  אורי ירון, עדי פרג - השחיין מס 1, מעריב, 2 באוקטובר 1974
ב-8 במרץ 1994, יותר מ-300 אנשים דיווחו על תצפית על עב"מים מרובים במערב מישיגן, ארצות הברית. העב"מים תוארו כדומים לאורות חג המולד מהבהבים, המורכבים מחמישה או שישה עצמים, בעלי צורה גלילית או עיגולים עם אורות כחולים, אדומים, לבנים וירוקים. לפי *שיקגו טריביון*, היו למעלה מ-300 עדים ב-42 מחוזות של מישיגן (כולל מחוזות מוסקגון, אוטווה, בריאן ואלגאן ). התצפיות דווחו ל-911 ונצפו על ידי המשטרה ומכ"ם של שירות מזג האוויר הלאומי בנמל התעופה של מחוז מאסקגון .

לאחר ראיון של עשרות עדים, האירוע נותר בלתי מוסבר. הקבוצה טוענת כי שללה את רוב ההסברים הארציים, כגון מטוס קטן, בלון מזג אוויר, לוויינים, כוכב נופל (מטאור), מטוס צבאי או פסולת חלל.

בתרבות
------

האירוע פורסם בפרק של הסדרה "תעלומות בלתי פתורות"

של נטפליקס.

כרך 3, פרק 2 - "משהו בשמיים"

הערות שוליים
------------

1. ↑  "Retired meteorologist shares his account of 1994 West Michigan UFO sightings". WWMT. 3 בספטמבר 2020. נבדק ב-5 ביוני 2022. `{{cite web}}`:  (עזרה)
2. ↑  "LIGHTS, RADAR BLIPS STILL HAVE MICHIGAN FOLKS WONDERING". *Chicago Tribune*. נבדק ב-5 ביוני 2022. `{{cite web}}`:  (עזרה)
3. ↑  "On this day in 1994, more than 60 people reported a Michigan UFO sighting". MLive. 8 במרץ 2017. נבדק ב-5 ביוני 2022. `{{cite web}}`:  (עזרה)
4. ↑  "'Unsolved Mysteries' investigates 1994 alleged UFO sighting that still haunts witnesses". *Detroit Free Press* (באנגלית אמריקאית). נבדק ב-2022-10-22.
**אלונסו אדוורד** (בספרדית: **Alonso Edward**; נולד ב-8 בדצמבר 1989) הוא אצן פנמי, סגן אלוף העולם, המחזיק בשיאי ארצו בריצת 100 מטר ובריצת 200 מטר ובשיא דרום אמריקה בריצת 200 מטר.

חייו
----

אדוורד נולד בעיירה פדרו מיגל לאב פנמי ולאם ממוצא ג'מייקני. בשנת 2007 רשם את הישגיו הראשונים בזירה הבינלאומית, כשזכה באליפות דרום אמריקה עד גיל 18, הן בריצת 100 מטר והן בריצת 200 מטר. באותה שנה זכה גם באליפות היבשת עד גיל 19 בריצת 100 מטר. התוצאה שקבע באליפות זו, 10.28 שניות, היוותה גם שיא גילאים דרום אמריקאי חדש. בהמשך השנה עבר להתאמן בברזיל, בדומה לאתלט פנמי נוסף, אירווינג סלדינו, אך פציעה מנעה ממנו את האפשרות להתמודד על מקום באולימפיאדת בייג'ינג (2008). לאחר החלמתו מהפציעה עבר להתאמן בארצות הברית. הוא השתתף באליפות העולם באתלטיקה עד גיל 19 שנערכה בבידגושץ' ב-2008, אך לא הצליח לעבור את שלב המוקדמות.

בשנת 2009 שיפר אדוורד את הישגיו באופן משמעותי. בריצת 100 מטר ירד לראשונה ממחסום 10 השניות, וקבע תוצאה של 9.97 שניות, אך תוצאה זו אינה מוכרת על ידי התאחדות האתלטיקה הבינלאומית, מאחר שנהנה מרוח גבית חזקה מהמותר (2.3 מטר לשנייה). בתחרות שנערכה בהאצ'ינסון שבקנזס רשם תוצאות של 10.09 שניות בריצת 100 מטר ו-20.34 שניות בריצת 200 מטר. שתי התוצאות היו לשיאים פנמיים לאומיים חדשים. לאחר מכן זכה לראשונה בתחרות גדולה לבוגרים, כשניצח בשני המרוצים באליפות דרום אמריקה לבוגרים שנערכה בלימה. זמן קצר אחר כך שיפר שוב את שיאו בריצת 200 מטר, בתחרות שנערכה ברתימנו, כשקבע זמן של 20 שניות. באליפות העולם באתלטיקה שנערכה בברלין ב-2009 רשם את הישג השיא שלו, כשזכה במדליית הכסף, כסגנו של יוסיין בולט. התוצאה שקבע בגמר, 19.81, הייתה לשיא לאומי חדש, וגם לשיא דרום אמריקה. אדוורד, שטרם מלאו לו 20, היה לאצן הצעיר בהיסטוריה שזוכה במדליה בריצת 200 מטר באליפות העולם.

במהלך 2010 סבל אדוורד מפציעה, שמנעה את השתתפותו בתחרויות שונות. באליפות העולם שנערכה בטגו ב-2011 העפיל לגמר ה-200 מטר מהמקום השישי, אך נפצע במהלך ריצת הגמר, ולא השלים אותה.

בשנת 2023 שוהא הגיע למקום השני בריצת 200 מ' באליפות אמריקה הדרומית (ניצח עיסאם אסינחה).

קישורים חיצוניים
----------------

ויקישיתוף מדיה וקבצים בנושא **אלונסו אדוורד** בוויקישיתוף
* אלונסו אדוורד, ברשת החברתית אקס (טוויטר)
* אלונסו אדוורד, באתר הוועד האולימפי הבין-לאומי
* אלונסו אדוורד, באתר olympedia.org
* אלונסו אדוורד, באתר התאחדות האתלטיקה הבין-לאומית
* אלונסו אדוורד, באתר ליגת היהלום
* אלונסו אדוורד, באתר Track and Field (גברים)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 228410

 |
**פליקס מאייר** (בגרמנית: **Felix Mayr** ‏ 29 באפריל 1995) ) הוא שחקן שווייצרי .

ביוגרפיה
--------

פליקס מאייר, נולד וגדל בציריך. הוא למד בבית הספר הקנטוני בסטדלהופן. מ-2015 עד 2019 למד משחק באקדמיה לאמנויות דרמטיות של ארנסט בוש בברלין.

קריירה
------

הוא רכש את הניסיון הבימתי הראשון שלו בעונת 2017/18 של תיאטרון הברלינאי "Ballhaus Ost" בתור מילר בהפקה של *מזימה ואהבה*, מחזה בחמש מערכות מאת המחזאי הגרמני פרידריך שילר, שפורסם בשנת 1784. המחזה הופק בשיתוף האקדמיה לאמנויות הדרמה של ארנסט בוש. מאז 2018 הוא הופיע בהפקה של המחזה "Madame Poverty" בפולקסבינה ברלין. הוא הופיע גם במחזה "emotion and sensation" מאת מריוס שוץ ו- "Das 1. Evangelium" (עיבוד רופף של הבשורה על-פי מתי), בבימויו של קיי ווג'ס.  בספטמבר 2020 שיחק במחזה "כל אדם" מאת המחזאי האוסטרי הוגו פון הופמנסתאל.

בשנת 2020 שיחק מאייר בסדרת הטלוויזיה המורדת ובסדרת המשטרה הגרמנית"Soko Leipzig". 

בסדרת הטלוויזיה בהפקת נטפליקס "Kitz", שיצאה לאקרנים ב-2021, הוא גילם את כישרון הסקי הצעיר ג'וזף, שמת בתאונת דרכים טרגית.

בסדרת הדרמה של ערוץ ZDF בת ששת הפרקים "Wendehammer" משנת 2022, הוא גילם את הסטודנט הצעיר המסתורי למשפטים לוקאס בתפקיד משנה מתמשך, שנכנס לרומן נלהב עם פרנציסקה (סוזן האק), אחת מחמש הדמויות הראשיות.

חיים אישיים
-----------

פליקס מאייר גר בברלין .

קישורים חיצוניים
----------------

* פליקס מאייר, ברשת החברתית אינסטגרם
* פליקס מאייר, במסד הנתונים הקולנועיים IMDb (באנגלית)
* פליקס מאייר, באתר "אידיבי", מאגר הידע העברי לקולנוע ישראלי ועולמי

הערות שוליים
------------

1. 1 2 3  Felix Mayr. Profil und Vita bei CASTUPLOAD. Abgerufen am 13. Dezember 2020.
2. ↑  Felix Mayr. Profil und Vita bei CASTFORWARD. Abgerufen am 13. Dezember 2020.
3. ↑  Kabale und Liebe. Produktionsdetails. Abgerufen am 13. Dezember 2020.
4. ↑  (אורכב [חסר תאריך] ב volksbuehne.berlin [Error: unknown archive URL])
5. ↑  Das 1.
6. ↑  Lara Magdalena Tacke & Elena Scheicher, moratorium.
7. ↑  (אורכב [חסר תאריך] ב zdf.de [Error: unknown archive URL])
8. ↑  .Marco Girnth, Felix Mayr und Amy Mußul in SOKO Leipzig.
9. ↑  Wendehammer: Pech und Schwefel.
10. ↑  Serie „Wendehammer".
אולטרה סאונד
**פרופיל ביופיזיקלי** (באנגלית: **Biophysical Propile**‏ ובראשי תיבות **BPP**) היא בדיקה לא פולשנית אשר מעריכה את מצבו של העובר ברחם ובפרט את הסיכון למוות תוך רחמי. אם במהלך הבדיקה קיים חשד כי העובר במצוקה כלשהי, ניתן להתערב במספר דרכים לפני שיחל תהליך אשר יוביל למות העובר. 

בדיקת BPP מערבת מידע משני מקורות (אולטרה סאונד ומוניטור של העובר). בדיקה זו כוללת את הערכים הבאים:

* בדיקת NST‏ (non stress test) של העובר (מוניטור עוברי) - מוניטור הבודק דופק עוברי, כאשר תוצאה נורמלית כוללת לפחות שתי אפיזודות של אקסלרציה (האצה) במוניטור שגובהן מעל 15 פעימות לדקה (מעל הדופק הבסיסי) ואורכן מעל 15 שניות, במשך בסה"כ 20 דקות.
* בדיקת אולטרה סאונד להערכת כמות מי השפיר - לפחות כיס אחד המלא בנוזל מי שפיר שבו נמדדו מעל 2 ס"מ גובה של מי השפיר.
* הערכת מספר נשימות העובר - אפיזודה אחת לפחות של תנועות נשימה האורכת לפחות 20 שניות, במשך 30 דקות.
* הערכת תנועות עובריות - לפחות שלוש תנועות איברי העובר לרבות הנעת גפיים במשך 30 דקות.
* טונוס - אפיזודה אחת או יותר של מתיחת השרירים (אקסטנציה וחזרה לפלקציה) של הגפיים (פתיחה וסגירה של היד נחשבות כטונוס נורמלי).

לכל פרמטר ניתנות 2 נקודות במידה וקיימים תנאים מסוימים, כאשר הציון המקסימלי הוא 10. 

נמצא כי בדיקת BPP יעילה יחסית בהערכת מצבו הכללי של העובר, וכי קיימת קורלציה גבוהה בין BPP נמוך לבין עובר שנמצא במצב של חמצת מטבולית (כפי שהתגלה בדיקור חבל הטבור ומדידת ה-PH).

בדיקת NST (מוניטור עוברי)
-------------------------

בדיקת NST‏ (מוניטור עוברי) היא בדיקה לא פולשנית אשר נועדה להעריך את מצבו הכללי של העובר. תצפיות על עוברים הראו שעוברים תקינים בעלי מערכת עצבים אטונומית תקינה, יראו אפיזודות קצרות של האצה בקצב הלב העוברי (fetal heart rate accelerations). האצות מתרחשות כמעט תמיד כאשר העובר זז ברחם. גם במצבים בהם קיים לחץ חלקי על וריד חבל הטבור קיימות האצות בדופק העוברי, שמטרתן לשמר את תפוקת הלב כתגובה לירידה הזמנית באספקת הדם מחבל הטבור. האצה מוגדרת כעליה בדופק העוברי מעל הדופק הבסיסי (הבזאלי) של 15 bmp והנמשכת לפחות מעל 15 שניות. 

NST יכולה להיות מוגדרת כרקאטיבית או לא ראקטיבית. בדיקה ראקטיבית מוגדרת כבדיקה הכוללת לפחות שתי האצות כהגדרתן לעיל, במשך 20 דקות. לעיתים יש צורך בהערכה בת 40 דקות כתלות במחזור השינה העוברי (כלומר, ייתכן כי העובר ישן במהלך הבדיקה ועל כן יש צורך להאריכה ב-20 דקות). בדיקת NST תחשב לא ראקטיבית, במידה ולא נעשו מספיק האצות במשך 40 דקות. 

בבדיקת NST ייתכנו גם דה-אקסלרציות, בלפחות 50% מן המקרים. במידה והן לא רפטטיביות ואורכות פחות מ-30 שניות, אין צורך בהתערבות מיילדותית. אולם, חזרות של דה-אקסלרציות או כאלו הנמשכות מעל 60 שניות מקושרות לעליה בסיכון למות העובר.

הערכת מי השפיר
--------------

הערכת כמות מי השפיר נעשית על ידי בדיקת נפח מי השפיר (Amniotic fluid Index ‏ - AFI‏). AFI נורמלי מוגדר כמדידה של כיס מי שפיר אחד לפחות, בו כמות המים הוורטיקלית היא 2 ס"מ. מיעוט מי שפיר, לדוגמה, מוגדר כמצב בו מדידת הכיס הגדול ביותר של מי השפיר תניב תוצאה הנמוכה מ-2 ס"מ, וב-AFI כולל של מתחת ל-5 ס"מ, בעוד שריבוי מי שפיר מוגדר כ- AFI הגדול מ-24-25 ס"מ. מדידת AFI מתבצעת באמצעות אולטראסאונד וחלוקת הבטן לרבעים דמיוניים, כשבכל רביע מחושבת כמות מי השפיר בכיס של אותו הרביע, ונעשית סכימה של התוצאות בכל הכיסים. 

מיעוט או ריבוי מי שפיר עלולים להצביע על מחלות שונות, ומכאן חשיבות הבדיקה והכללתה בבדיקת ה- BPP. 

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
איור של 3 מיני דקראים בספר מ-1856.
סלמון אטלנטי, ציור מאת מרכוס אליעזר בלוך
**אִיכְתִּיּוֹלוֹגְיָה** (Ichthyology; מיוונית: איכתוס "דג" + לוגיה "לימוד") היא ענף בזואולוגיה העוסק בחקר הדגים. המילונאי ראובן אלקלעי הציע לכנות את האיכטולוגיה בשם **דַּגָּאוּת** ואת העוסק בתחום (איכתיולוג) בשם **דַגַּאי**.

קבוצת הדגים
-----------

קבוצת הדגים כוללת שלושה מחלקות עיקריות:

* **מקריני סנפיר** (*Actinopterygii*), בה מרבית הדגים המוכרים.
* **בעלי סנפירים בשרניים** (*Sarcopterygii*), בה דגים בעלי אופי אמפיבי שהתפתחו לחולייתנים לסתניים
* **דגי סחוס** (*Cartilaginous*), בעיקר הכרישים והבטאים.

קבוצה נוספת הדומה לדגים היא **חסרי הלסתות** (*Agnatha*), בה הצמדאים והמיקסינות שאינם דגים אמיתיים.

מספר מיני הדגים - 27,000 - גדול יותר מסך כל מיני החולייתנים האחרים יחד, ומחלקה זו חווה אבולוציה זמן רב מאוד באופן יחסי, כ-530 מיליוני שנים מאז הפיצוץ הקמבריוני. קיים מגוון אקולוגי אדיר באוכלוסיית הדגים. על אף המספר העצום של מיני הדגים שתועד, מעט ידוע על הביולוגיה וההתנהגות של הדגים.

אבני דרך בהיסטוריה של האיכתולוגיה
---------------------------------

התיאור המדעי הראשון של הדגים הוא של אריסטו, אשר מתאר פרטים שונים אודות 118 מיני דגים.

במאה ה-16 פרסם גיום רונדלה (Guillaume Rondelet) את **De Piscibus Marinum** שבו תיאר פרטים של 244 מינים. לכך הוספו 100 מינים על ידי ג'ורג' מרקגרף (George Markgraf) בספרו **Naturalis Brasilae**. ב-1686 תוארו כבר למעלה מ-400 מיני דגים בספרם של ג'ון ריי ופרנסיס וילובי (John Ray, Francis Willughby) שנקרא **Historia Piscium**.

התואר **אבי האיכתולוגיה** שייך לפטר ארטדי, אשר היה ידידו של קארולוס ליניאוס ואשר זיהה 5 סדרות של דגים, ביניהם כלל את סדרת הלווייתנאים. ארטדי טבע בתעלה באמסטרדם ב-1735 וכתביו פורסמו על ידי לינאוס אחרי מותו.

בשנות ה-1780 מרכוס אליעזר בלוך (Marcus Elieser Bloch) פרסם את **איכתיולוגיה** כסדרת כרכים ולאחר מותו שותפו, יוהאן גוטלוב שניידר (Johann Gottlob Schneider), פרסם את **M. E. Blochii Systemae Ichthyologiae**, שבו תוארו כבר 1,519 מינים.

השלב המרכזי הבא בתהליך הזיהוי הסיסטמטי של מיני הדגים חל בין השנים 1817 ו-1830, אז הוציא ז'ורז' קיווייה (Georges Cuvier) את **Regne animal distribué d’après son organisation**. עבודה נוספת של קיווייה, יחד עם תלמידו אכילה ולנסיין (Achille Valenciennes), שנקראה **Histoire Naturelle des Poissons** יצאה בשנות ה-1830 ותיארה 4,514 מינים. 6,800 מינים תוארו על ידי אלברט גונטר ב-**Catalogue of the Fishes of the British Museum** (בין 1859 ו-1870). גדול האיכתיולוגים של המאה ה-20 נחשב דוויד סטאר ג'ורדן, שכתב כ-650 ספרים ומאמרים על הנושא, בנוסף להיותו נשיא אוניברסיטת סטנפורד ואוניברסיטת אינדיאנה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **איכתיולוגיה** |
| ויקישיתוף תמונות ומדיה בוויקישיתוף: **איכתיולוגיה** |

* איכתיולוגיה, באתר אנציקלופדיה בריטניקה (באנגלית)

* על אליעזר בלוך, ממניחי היסודות למדע האיכתיולוגיה באתר "סנונית"

הערות שוליים
------------

1. ↑  ראובן אלקלעי, כרך 3, **מלון עברי שלם**, הוצאת גליל, 1994
2. ↑  Benton, M. J. **Vertebrate Paleontology**, John Wiley, 2005, עמ' P. 14

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538537005171
* BNE: XX526187
* BnF: cb11932089j (data)
* GND: 4161191-3
* LCCN: sh85064050
* NARA: 10645863
* NKC: ph114749

 |
פקק כתר
**פקק כתר** הוא פקק נפוץ הניתן לחליצה חד-פעמית באמצעות פותחן בקבוקים.

היסטוריה
--------

הפקק הומצא על ידי ויליאם פיינטר בשנת 1892 בעיר בולטימור, ונחשב למוצר החד-פעמי הראשון בהיסטוריה.

עקב הצלחתו המיידית של המוצר שינתה החברה שיצרה את פקקי הכתר את שמה מ- The Bottle Seal Company ל-Crown Cork and Seal Company.

לפני המצאת פקקי הכתר שימשו פקקי שעם לסגירת בקבוקי משקאות מוגזים. פקקי השעם נטו להתייבש אם לא באו במגע עם נוזל המשקה, לאבד מנפחם ואז להיפלט מהבקבוק בלחץ הגז שבבקבוק. מסיבה זו עיצבו היצרנים בקבוקים שתחתיתם בצורת כיפה הפונה כלפי חוץ, על מנת לאלץ את אחסון הבקבוקים באופן אופקי. בעקבות המצאת פקק הכתר שונה עיצוב בקבוקי המשקה לצורה המוכרת כיום.

עיקרון פעולה
------------

הסרת פקק כתר
פקקי כתר עשויים כיום ממשטח אלומיניום עגול אשר שוליו מכופפים קלות לצורת כתר. המשטח צבוע בצידו החיצוני, ובצידו הפנימי כולל חומר אוטם. סגירת הפקק על גבי הבקבוק נעשית על ידי הצמדתו לפי הבקבוק תוך לחיצה על הכתר לתןך מגרעת הנמצאת בהיקף פי הבקבוק. סגירת פקק כתר נעשית באמצעות כלי המיועד לכך (פוקק). בתעשיית המזון סגירת הפקקים נעשית במכונה, אך קיימים גם פוקקים ידניים לשימוש ביתי (למשל לסגירת בקבוקי בירה המבושלת בבית).

פתיחת הפקק נעשית בעיקרון המנוף - הפותחן מושען על גבי הפקק עצמו כשלשונית ממוקמת מתחת לכתר הסגור, עם הרחקת ידית הפותחן מהבקבוק נפתח חלק מהכתר והפקק מוסר מהבקבוק.

קישורים חיצוניים
----------------

ויקישיתוף מדיה וקבצים בנושא **פקק כתר** בוויקישיתוף

הערות שוליים
------------

1. ↑  History and Timeline, Crown: Brand-Building Packaging
2. ↑  Nickell, Joe (2011). "'Pop' Culture: Patent Medicine Becomes Soda Drinks". *Skeptical Inquirer*. Committee for Skeptical Inquiry. **35** (1): 14–17.

|  |  |
| --- | --- |
| בקרת זהויות עריכת הנתון בוויקינתונים | 
* GND: 7632818-1

 |
רומא טרמיני מהאוויר
חזית התחנה
מראה ברציפים
**תחנת הרכבת רומא טרמיני** (באיטלקית: **Stazione Roma Termini**) על שם האפיפיור יוחנן פאולוס השני, היא תחנת הרכבת הראשית של העיר רומא, והיא התחנה העמוסה ביותר באיטליה, ואחת העמוסות באירופה. התחנה משרתת כ-480,000 נוסעים בכ-800 רכבות מדי יום, ובכל שנה עושים בה שימוש כ-150 מיליון איש. היא משתרעת על פני שטח של 225,000 מ"ר ובה 29 רציפים. מהתחנה יוצאות רכבות מכל הדרגות לכל חלקי איטליה, ולרבות מערי אירופה המרכזיות. בנוסף משמשת כיכר צ'ינקווצ'נטו (Piazza Cinquecento - "כיכר החמש מאות") שבחזית התחנה כמרכז התחבורה הציבורית בעיר, ושני קווי הרכבת התחתית של העיר נפגשים מתחתיה. התחנה שוכנת באזור אסקווילינו, סמוך למרחצאות דיוקלטיאנוס שהעניקו לה את שמה (באיטלקית Terme הן מרחצאות).

היסטוריה
--------

מבנה התחנה הראשון הוקם החל בשנת 1862, ונחנך ב-25 בפברואר 1863 בשם "התחנה המרכזית של הרכבת הרומאית" (Stazione Centrale delle Ferrovie Romane). ב-1869 נחגגה תחילתן של העבודות המקדימות להקמת מבנה חדש לתחנה, במעמד האפיפיור פיוס התשיעי.

בשל השתלטות איטליה על העיר שנה לאחר מכן, העבודות התעכבו, והמבנה הושלם לבסוף בשנת 1874. מבנה זה שכן כ-200 מטרים צפונית-מערבית למבנה הנוכחי, ותפס כמעט את כל שטחה של כיכר צ'ינקווצ'נטו. ב-1935 החלו הרכבות החשמליות הראשונות לפקוד את התחנה, ובד בבד הוחלט להקים במקום מבנה חדש אשר יעניק מענה לצרכים התחבורתיים המתפתחים. התוכניות אושרו בשנת 1939, וחלק מהתחנה נהרס. הקמתם של אגפי הצד החלה ומרבית הבניין הושלם בסגנון אדריכלי פשיסטי, בטרם פסקו העבודות ב-1943 עקב התמוטטות איטליה הפשיסטית. לאחר מלחמת העולם השנייה המשיכו עבודות ההקמה, אך התוכניות המקוריות לחזית המבנה נזנחו, ותחת זאת נערכה תחרות אשר במהלכה נבחרה תוכנית חדשה. התוצאה העיקרית של תוכנית זו הייתה תוספת של מבואה גדולה שקירותיה עשויים מזכוכית, וגגה מעוצב בצורת גל. המבואה, שמרככת במעט את החזות הפשיסטית של המבנה, זכתה לכינוי "הדינוזאור", בשל הפרופיל שלה.

התחנה החדשה נחנכה בשנת 1950. המבואה מובילה אל הגלריה, חלל רוחבי גבוה ובו חנויות ושירותים נוספים לנוסעים, וממנה מתבצעת הגישה אל הרציפים. מתחת לתחנה שוכן מרכז מסחרי המכונה "פורום טרמיני" (Forum Termini). התחנה חודשה לקראת שנת 2000, ומאז 23 בדצמבר 2006 היא מנציחה את שמו של האפיפיור יוחנן פאולוס השני.

קישורים חיצוניים
----------------

ויקישיתוף מדיה וקבצים בנושא **רומא טרמיני** בוויקישיתוף
* אתר Grandi Stazioni
* תמונות המבנה הקודם (1874-1939)

הערות שוליים
------------

1. ↑  Roma Termini
**ג'ון טלבוט, הרוזן השני משרוסברי ו-ווטרפורד, ברון פרניוול השביעי, ברון טלבוט השמיני** (באנגלית: **John Talbot, 2nd Earl of Shrewsbury, 2nd Earl of Waterford, 8th Baron Talbot**‏; בערך 1413 – 10 ביולי 1460) היה אציל וחייל אנגלי, אביר מסדר הבירית. במלחמות השושנים נמנה עם תומכי בית לנקסטר.

ביוגרפיה
--------

ג'ון נולד בשנת 1413, והיה בנם של ג'ון טלבוט, הרוזן הראשון משרוסברי, ושל אשתו הראשונה, מוד נוויל.

טלבוט מונה לאביר ב-19 במאי 1426 בלסטר על ידי המלך הצעיר הנרי השישי. הוא שירת כחייל בצרפת ב-1434 וב-1442. הוא היה סגנו של הלורד צ'נסלור של אירלנד, אדמונד, רוזן ראטלנד, אך בשל גילו הצעיר של האחרון שימש טלבוט שימש כלורד צ'נסלור בפועל עד למותו. עם מות אביו ביולי 1453, ירש טלבוט את תוארו, רוזן שרוסברי, ואת תפקידו כ-Lord High Steward of Ireland. הוא שימש כלורד האוצר בין השנים 1456 ל-1458, וב-1457 מונה לאביר מסדר הבירית.

טלבוט ואחיו הצעיר כריסטופר נהרגו בעת שלחמו לצדו של המלך בקרב נורת'האמפטון ב-10 ביולי 1460. הוא נקבר, לצד אמו, במנזר בוורקסופ.

משפחתו
------

שרוסברי נישא פעמיים. אשתו הראשונה הייתה קתרין, בתו ויורשתו של סר אדוארד בארנל, ולשניים לא היו ילדים. הוא נישא בשנית לאליזבת, בתו של ג'יימס באטלר, הרוזן הרביעי מאורמונד, ולשניים היו חמישה בנים ושתי בנות: אן (נולדה ב-1445 לערך) ג'ון (1448), ג'יימס (1450 לערך), גילברט (1452), כריסטופר (1454 לערך), ג'ורג' (1456 לערך) ומרגרט (1460 לערך).

קישורים חיצוניים
----------------

ויקישיתוף מדיה וקבצים בנושא **ג'ון טלבוט, הרוזן השני משרוסברי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2009084008
* VIAF: 90497397
* WorldCat: lccn-no2009084008

 |
**מרינט פישון** (בצרפתית: **Marinette Pichon**;‏ נולדה ב-26 בנובמבר 1975) היא כדורגלנית עבר צרפתייה ששיחקה כחלוצה. פישון היא מלכת השערים של נבחרת צרפת בכל הזמנים, עם 81 שערים ב-112 הופעות.

קריירה
------

פישון נולדה ב-26 בנובמבר 1975 בעיר בר סור אובה שבצרפת. ב-1992, היא החלה לשחק בקבוצת "אולימפיק סנט ממי" מהליגה הצרפתית השנייה, ושנתיים לאחר מכן ערכה את הופעת הבכורה שלה בנבחרת צרפת הבוגרת. ב-1995, היא עלתה עם קבוצתה לליגת העל, אך לאחר שנתיים ירדה הקבוצה בחזרה לליגה השנייה.

בקיץ 1997 שיחקה פישון בטורניר הבינלאומי הראשון בקריירה שלה - אליפות אירופה שנערכה באותה שנה בנורווגיה ושוודיה. בשלב הבתים של הטורניר השיגו הצרפתיות ארבע נקודות, אך סיימו במקום השלישי ולא העפילו לחצי הגמר. ארבע שנים לאחר מכן, באליפות אירופה שהתקיימה בגרמניה, כבשה פישון שלושה שערים במהלך שלב הבתים, אך צרפת שוב לא הצליחה לעבור את הסיבוב הראשון.

בשנת 2002, סיימה פישון בפעם השנייה ברציפות כמלכת השערים של הליגה הצרפתית, והחליטה לנסות את מזלה בליגת ה-WUSA האמריקאית. היא חתמה בקבוצת פילדלפיה צ'ארג', וכבר בשנתה הראשונה בליגה היא נבחרה לשחקנית המצטיינת של העונה, לאחר שכבשה 14 שערים במהלכה והובילה את פילדלפיה לחצי גמר הפלייאוף. עונה לאחר מכן היא כבשה שוב 14 שערים, וחלקה את תואר מלכת השערים של הליגה עם דאגני מלגרן הנורווגית.

ב-2003 פורקה ה-WUSA, ופישון החליטה לחזור לאולימפיק סנט ממי. בסוף שנה זו, היא אף לקחה חלק במשחקי הגביע העולמי שנערכו בסין. זה היה גביע העולם הראשון בו השתתפה נבחרת צרפת, וגם בו היא לא הצליחה לעבור את שלב הבתים. פישון כבשה את שני השערים היחידים של הנבחרת בטורניר - בניצחון מול קוריאה הדרומית ובתיקו מול ברזיל, ופתחה בהרכב הראשון בכל שלושת המשחקים.

שנה לאחר מכן, עברה פישון לקבוצת הצמרת ג'וביסי, ומהר מאוד הפכה לאחת מהשחקניות הבולטות בקבוצה. בשתי עונותיה הראשונות במועדון, היא כבשה 74 שערים, סיימה פעמיים כמלכת השערים של הליגה וזכתה פעם אחת בפרס כדורגלנית השנה בצרפת. בעונתה הראשונה בג'וביסי זכתה פישון עם הקבוצה בגביע הצרפתי, ובעונה השנייה היא זכתה איתה באליפות הליגה. הייתה זו האליפות היחידה בקריירה בת 15 השנים של פישון.

בספטמבר 2006, לאחר שלא הצליחה להעפיל לגביע העולם עם נבחרת צרפת, הודיעה פישון על פרישה מכדורגל בינלאומי. בסיום עונת 2007, היא פרשה גם מהזירה המקומית. שש שנים לאחר פרישתה, חזרה פישון לג'וביסי, אך הפעם לצוות הניהולי של המועדון.

חיים אישיים
-----------

מספר שנים אחרי פרישתה, הודיעה פישון על יציאתה מהארון. בנובמבר 2012, היא הייתה לאישה השנייה בתולדות צרפת שזוכה לחופשת לידה בעקבות ההיריון של בת זוגה. היריון זה התבצע באמצעות הפריה חוץ-גופית.

קישורים חיצוניים
----------------

* מרינט פישון, ברשת החברתית אקס (טוויטר)
* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר FootballDatabase.eu

הערות שוליים
------------

1. ↑  Le "congé paternité" de l'ex-star du foot Marinette Pichon, באתר France 24‏, 16 בנובמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* GND: 1213095557
* VIAF: 1719153411868641700009
* WorldCat: viaf-1719153411868641700009

 |
**פטישן מכונף-ראש** (שם מדעי: *Eusphyra blochii*) הוא מין של כריש ממשפחת הפטישניים. הוא מין יחיד בסוג *Eusphyra* והמין היחיד במשפחה שאינו שייך לסוג פטישן. תפוצתו במימי האזור האינדו-פסיפי ומצוי בסכנת הכחדה. מין זה הוגדר על ידי ז'ורז' קיווייה ב-1816 כמין שונה מהמין פטישן תמים-חרטום, בשל מראהו הייחודי.

מאפיינים
--------

לכריש זה מבנה ראש דומה לפטיש אלא שהוא מוארך מאוד ובעל זוויות הפונות אחורה. הכריש יכול להגיע לאורך של 1.9 מטר. הוא בעל סנפיר גב גבוה מאוד המזכיר מגל ובעל סנפירים מחודדים והזנב בעל אונות קצרות יחסית. צבעו אפור-חום בהיר והבטן לבנה. הוא בעל אמפולות לורנציני רחבה לאורך ראשו והיא עוזרת לו לקלוט את החשמל של טרפו.

מין זה נפוץ לאורך שוניות אלמוגים, שרטונים ולעיתים גם שפכי נהרות קטנים באזורי מים רדודים קרובים לחוף. תפוצתו מהמפרץ הפרסי ועד לגינאה החדשה, קווינסלנד ומערב אוסטרליה וצפונה עד טאיוואן.

הוא ניזון סביב קרקעית הים מדגים שונים, סרטנים, דיונונים ויצורים קטנים שהוא קולט באיבר החשמל הרגיש שלו או בחוש ריחו.

קישורים חיצוניים
----------------

ויקישיתוף מדיה וקבצים בנושא **פטישן מכונף-ראש** בוויקישיתוף
* פטישן מכונף-ראש, באתר ITIS (באנגלית)
* פטישן מכונף-ראש, באתר NCBI (באנגלית)
* פטישן מכונף-ראש, באתר Animal Diversity Web (באנגלית)
* פטישן מכונף-ראש, בבסיס הנתונים ARKive (באנגלית)
* פטישן מכונף-ראש, באתר האנציקלופדיה של החיים (באנגלית)
* פטישן מכונף-ראש, באתר FishBase (באנגלית)
* פטישן מכונף-ראש, באתר GBIF (באנגלית)

הערות שוליים
------------

1. ↑  פטישן מכונף-ראש באתר הרשימה האדומה של IUCN
**דויטשה אופר ברלין** (בגרמנית: **Deutsche Oper Berlin**) הוא בית אופרה השוכן בברלין, גרמניה (במה שהיה לפנים מערב ברלין). זהו משכנה של להקת אופרה ושל להקת הבלט של ברלין.

היסטוריה
--------

הבניין, החדש יחסית, נבנה אחרי מלחמת העולם השנייה, אבל תולדותיו מתחילות ב"בית האופרה הגרמנית" ברובע שרלטונבורג (רחוב ביסמרק 34-37), שהוקם בשנת 1911 ונפתח ב-7 בנובמבר 1912 בהפקה של פידליו מאת בטהובן בניצוח איגנץ ואגהלטר.

בשנת 1925 שונה שמו ל"בית האופרה העירונית". יוזף גבלס, שר התעמולה של אדולף היטלר, החזיר את השם הקודם. בשנת 1935 עוצב הבית מחדש בידי פאול באומגרטן ומספר המושבים הופחת מ-2300 ל-2098. הבניין נהרס ב-23 בנובמבר 1943.  

לאחר המלחמה השתמשה הלהקה בבניין תיאטרון המערב עד להשלמת הבניין החדש ב-24 בספטמבר 1961. הפקת הפתיחה הייתה דון ג'ובאני של מוצרט. הבניין החדש נפתח בשמו הנוכחי.

באוקטובר 2005 התמנה המנצח האיטלקי רנאטו פאלומבו למנהל מוזיקלי, החל מעונת 2006–2007. בין המנהלים המוזיקליים והמנצחים הראשיים הקודמים של האופרה היו ברונו ולטר בשנות ה-20, פרנץ פריצ'אי (1948–1952), לורין מאזל בשנות ה-60, גרד אלברכט בשנות ה-70 וה-80, חסוס לופז-קובוס, ייז'י קוט וכריסטיאן תילמן בשנות ה-90. המנהל הכללי בשנים שלפני מלחמת העולם השנייה, קרל אברט, זכור לטובה כמי שבחר הגירה על פני מתן גושפנקה להשקפת העולם הנאצית בנושא המוזיקה והיה שותף לייסוד פסטיבל גליינדבורן לאופרה באנגליה לפני שחזר לכהן כמנהל מוזיקלי אחרי המלחמה.

בספטמבר 2006 ניתכה ביקורת על בית האופרה לאחר שביטל הצגות של האופרה אידומניאו מאת מוצרט בגלל החשש שסצנה ממנה, המציגה את ראשיהם הכרותים של ישו, בודהה ומוחמד, תפגע במוסלמים ופעולות מחאה אלימות יהוו סיכון ביטחוני לבית האופרה. בין מבקרי ההחלטה נמנים שרים גרמנים וקנצלרית גרמניה אנגלה מרקל. תגובת המוסלמים הייתה מעורבת - מנהיג המועצה האיסלמית הגרמנית בירך על ההחלטה ואילו מנהיג הקהילה הטורקית בגרמניה אמר, בצאתו נגד ההחלטה: "מדובר כאן באמנות, לא בפוליטיקה... אסור להסכים לכך שהאמנות תהיה תלויה בדת - או שנמצא עצמנו שוב בימי הביניים."

ראו גם
------

* האופרה של ברלין

קישורים חיצוניים
----------------

ויקישיתוף מדיה וקבצים בנושא **דויטשה אופר ברלין** בוויקישיתוף
* 


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 78b18069-375b-47d3-8e35-5b769e3786b5

 |
תמונה הממחישה את חלקי המערכת ואת פעולתה
**ארנה** (ברוסית: **Арена**) היא מערכת הגנה אקטיבית לטנקים. המערכת פותחה החל משנת 1993 על ידי רוסיה במטרה ליצור שכבת הגנה נוספת לטנק, בדגש על הגנה מפני טילי נ"ט מתקדמים. לטענת החברה המייצרת, הארנה מסוגלת לפעול בכל מזג אוויר ובכל שעות היממה. היא שוקלת כ-1,100 ק"ג ועלותה עומדת על כ-300,000 דולר. הרוסים טוענים כי המערכת הייתה מבצעית במלחמת צ'צ'ניה השנייה.

רקע
---

 ערך מורחב – **מערכת הגנה אקטיבית לטנקים**  

RPG-7
במהלך מלחמת אפגניסטן ומלחמת צ'צ'ניה הראשונה מספר רב של כלי רק"ם רוסים, ובעיקר טנקים, נפגעו כתוצאה מאמצעי לחימה נגד טנקים. הרוסים הבינו כי כלי הנשק מתוצרת רוסית שהופעלו, היו הפשוטים והזולים בארסנל. מספר רב של רקטות RPG-7 פשוטות הופעלו כנגד כלים משוריינים של הרוסים וגרמו לנזק משמעותי. בנוסף, גם טילים מונחים מתקדמים מתוצרת ארצות הברית שהופעלו, גרמו לאבדות קשות. 

כתוצאה מכך, הרוסים, שהחזיקו בארסנל שלהם כלי נשק נגד טנקים, מתקדמים ומשוכללים לאין שיעור מהרקטות ה-RPG-7 שהופעלו נגדם, ידעו כי גם פיתוח וייצור דור חדש של טנקים, עם שריון מתקדם יותר שבנוי מחומרים מרוכבים לא ישים קץ לאיום הממשי ששורר גם על המתקדמים שבטנקים הרוסים. לכן הוחלט ברוסיה, החל משנת 1993, לפתח וליצור מערכת הגנה אקטיבית עבור טנקים במטרה לספק להם שכבת הגנה נוספת.

עקרון פעולה
-----------

המערכת פועלת לזהות ולהשמיד מטרות עוינות כ-300 מעלות מסביב לטנק. חלקו האחורי של הטנק אינו מוגן. המערכת פועלת גם כאשר הצריח והטנק בתנועה, והיא יכולה לנטרל מספר איומים בזמן קצר. המערכת אוטומטית לחלוטין ומספקת הגנה גם במזג אוויר קיצוני ובתנאי ראות קשים.

עקרון הפעולה של המערכת פשוט. מכ"ם המערכת, שמותקן על גג הצריח, מחפש מטרות באופן תמידי. כאשר המכ"ם מזהה מטרה עוינת הוא עובר למצב של "עקיבה" ונועל על המטרה. תוך כדי הנעילה, הוא מעביר את הנתונים למחשב המערכת, הבוחר את זמן השיגור המתאים ואת תא החימוש שישגר את חימוש הרסיסים נגד המטרה העוינת. תא החימוש מתפוצץ לפני ומעל המטרה, ושולח זרם של רסיסים, שמטרתם לחדור את המעטה החיצוני ולגרום להפלתו, או להסיט אותו ממסלולו, בצורה שתנטרל את האיום על הטנק.

המערכת חכמה ויש לה יכולת לזיהוי עמית-טורף. בנוסף, המערכת לא תנעל על מטרות איטיות מדי ולא על מטרות שלא נעות לעבר הטנק, ולא תנעל על מטרות שנמצאות מעבר לרדיוס של כ-50 מטרים מהטנק. המערכת מוגנת מרסיסים וכדורים של נשק קל, ותאי החימוש לא יתפוצצו אם יפגעו. חיסרון נוסף של המערכת הוא שהיא עלולה לסכן כוחות חי"ר אם ינועו ברדיוס הקטן מ-30 מטרים מהטנק. הרוסים טוענים כי המערכת יעילה נגד כל הטילים המוכרים למערב.

ראו גם
------

* מעיל רוח (מערכת נשק)
* חץ דורבן

קישורים חיצוניים
----------------

ויקישיתוף מדיה וקבצים בנושא **ארנה** בוויקישיתוף
* סרטון המדגים את אופן הפעולה של המערכת, סרטון באתר יוטיוב
* מאמר באתר יד לשריון על מערכות הגנה אקטיביות לרק"ם

הערות שוליים
------------

1. ↑  המידע על מחיר ומשקל המערכת נלקח מהערך בוויקיפדיה האנגלית
2. ↑  המידע על המערכת נלקח מ דיון בפורום פרש